পলাশী মনুমেন্ট
পলাশী মনুমেন্ট বা পলাশী স্মৃতিস্তম্ভ হল ঐতিহাসিক পলাশীর যুদ্ধর স্মৃতিতে প্রোথিত একটি স্মারকস্তম্ভ যা পশ্চিমবঙ্গ রাজ্যের নদীয়া জেলায় পলাশীতে অবস্থিত। বর্তমানে এই স্মারকটি ভারতীয় পুরাতত্ব সর্বেক্ষণের অধীন। ২০০৭ সালে যুদ্ধের ২৫০ বছর পূর্তি উপলক্ষ্যে ভারত-বাংলাদেশ-পাকিস্তান পিপলস ফোরাম কতৃক এই মনুমেন্টের পাশে নবাব সিরাজউদ্দৌলার মূর্তি স্থাপিত হয়েছে। ১৭৫৭ সালের ২৩ জুন পলাশীর প্রান্তরে ইংরেজদের সাথে নবাব সিরাজউদ্দৌলার যুদ্ধে বিশ্বাসঘাতকতার ফলে নবাববাহিনীর সর্বাত্মক পরাজয় ঘটে এই স্থান ১৮৮৩ সালে ব্রিটিশ সরকার প্রথম একটি মনুমেন্ট তৈরি করেন। লর্ড কার্জনের আদেশে ১৯০৯ সালে আরেকটি স্মৃতিস্তম্ভ তৈরি হয়েছিল ইংরেজদের বিজয় স্মারক হিসেবে যা বর্তমানে নদীগর্ভে তলিয়ে গেছে।
পিএনএস গাজী
১৯৬৫ সালের যুদ্ধ থেকে শুরু করে ১৯৭১ সালে ডুবে যাওয়ার পূর্ব পর্যন্ত "গাজীই" ছিল ভারত-পাকিস্তান যুদ্ধে ব্যবহৃত একমাত্র ডুবোজাহাজ। ১৯৭১ সালের ইন্দো-পাক যুদ্ধের সময় ভারতের পূর্ব উপকূলে বঙ্গোপসাগরে একটি নৌ অপারেশন পরিচালনার সময় রহস্যজনকভাবে "গাজী" ডুবে যায়। ভারতীয় নৌবাহিনী দাবী করে তাদের ডেস্ট্রয়ার আইএনএস "রাজপুতের" গোলার আঘাতে "গাজী" নিমজ্জিত হয়েছে। অপরদিকে, পাকিস্তানী সামরিক বাহিনীর ভাষ্যমতে ডুবোজাহাজটি হয়তো অভ্যন্তরীণ কোন বিস্ফোরণের ফলে অথবা বিশাখাপত্তম পোতাশ্রয়ে পুতে রাখা কোন মাইন বিস্ফোরণের ফলে নিমজ্জিত হয়েছে। নিরপেক্ষ সূত্র সমূহ এই বিষয়টি নিশ্চিত করে যে "গাজী" দুর্ঘটনা কবলিত হবার সময় আইএনএস "রাজপুত" ঐ স্থানে ছিল না এবং সেটি বন্দরেই অবস্থান করছিল।